VEGA præsenterer

Christopher vender tilbage til VEGA til efteråret.

*Christopher, som i april drager ud på sin “Told You So”-tour, for at præsentere det længe ventede andet studiealbum, har allerede udsolgt tourens første koncert i Store VEGA. På grund af tourens store succes og massive interesse har VEGA valgt at annoncere endnu en koncert med den danske popprins den 21. november i Store VEGA.*

**Ny single og kommende album**

Første single “Told You So” fra det kommende album er allerede ude og viser en kæmpe udvikling i Christophers musikalske liv. ”Told You So” gik i releaseugen ind på #5 på download-charten og er i skrivende stund #17 på både trackliste og download-chart samt top 10 på airplay-charten og #29 på Spotify.

Hvor debutpladen satte scenen for Christophers talent og brillante evner som sangskriver og sanger, viser ”Told You So” en mere moden og kæk lydside, som har masser af international vibe, sprøde r&b-toner og skarpt skårede produktioner. En lyd som også kendetegner det kommende andet album, som er produceret af Christopher i samarbejde med Frederik og Fridolin Nordsø (The William Blakes, samt producere for Fallulah, Outlandish m.fl.). Christophers andet studiealbu m udkommer i starten af 2014.

**Solide singler og lækkert liveshow**

Det er gået stærkt for Christopher, som i 2011 debuterede med singlen ”[Against the Odds](http://www.youtube.com/watch?v=nErMLUCwJEw)”, der hurtigt fik de sociale medier til at koge og blev Christophers første guldplade. Debutalbummet *Colours* udkom i marts 2012 og affødte, udover ”Against the Odds”, hitsinglerne ”Nothing in Common” og ”Mine, Mine, Mine”, som alle har kastet guld- og platin-certificeringer af sig.

Christopher er, trods sine relativt få år i musikbranchen, særdeles scenevant, med et hav af udsolgte koncerter i bagagen. Fornemmelsen for den totale live-oplevelse gav også den populære publikumsfavorit tjansen som opvarmning for popkometen Justin Bieber i Parken sidste år. Man kan derfor ikke alene forvente sig en perlerække af hitsingler, men en gedigen popfest af dimensioner, når Christopher vender tilbage til Store VEGA den 21. november.

**Fakta om koncerten med Christopher**
Fredag den 21. november, kl. 20.
Store VEGA, Enghavevej 40, 1674 København V
150 kr. + gebyr

Forsalg via VEGAs hjemmeside og Billetnet
Læs mere på <http://vega.dk/arrangementer/christopher-13622.html> .

*For yderligere oplysninger kontakt venligst*
Jakob Lerche-Jørgensen
Kommunikationsmedarbejder, VEGA

jl@vega.dk - 3326 0958